Κόκορας κοκκινιστός με χοντρό μακαρόνι
Μια κλασική συνταγή για παραδοσιακό κόκορα κοκκινιστό, ελαφρώς παραλλαγμένη από την τρίτη γενιά της ταβέρνας «Ραμνούς» στον Μαραθώνα.
1 κόκορας βάρους 3.000-3.500 γρ., σε μέτρια κομμάτια-μερίδες , 2 ξερά κρεμμύδια, ψιλοκομμένα, 3 πράσινες πιπεριές, σε ροδέλες , 2 σκελίδες σκόρδο, ψιλοκομμένες , 4 φύλλα δάφνης , 1 φλιτζ. τσαγιού κόκκινο, ξηρό κρασί , 4 μεγάλες ώριμες ντομάτες, τριμμένες, 3 κόκκοι μπαχάρι , 1 πακέτο (500 γρ.) μακαρόνια Νο 3 , 250 γρ. ξερή μυζήθρα, τριμμένη , 150ml ελαιόλαδο , αλάτι, φρεσκοτριμμένο πιπέρι
Για να φτιάξουμε τον κόκορα κοκκινιστό με χοντρό μακαρόνι, ξεκινάμε ζεσταίνοντας στην πιο φαρδιά, ρηχή κατσαρόλα που διαθέτουμε 100 ml από το ελαιόλαδο σε δυνατή φωτιά και σοτάρουμε τα κομμάτια του κόκορα (σε δύο δόσεις, αν δεν χωράνε όλα στην κατσαρόλα) για 5-6 λεπτά, γυρίζοντάς τα μερικές φορές, μέχρι να ροδίσουν ομοιόμορφα. Τα βγάζουμε με τρυπητή κουτάλα και τα αφήνουμε σε μια πιατέλα. Μετριάζουμε τη φωτιά και στο λάδι που έμεινε στην κατσαρόλα σοτάρουμε τα κρεμμύδια και τις πιπεριές για 3-4 λεπτά, μέχρι να μαλακώσουν.Προσθέτουμε το σκόρδο και τις δάφνες και σοτάρουμε για άλλο 1 λεπτό. Βάζουμε ξανά όλα τα κομμάτια του κόκορα στην κατσαρόλα, τακτοποιώντας τα σε μονή στρώση, και σβήνουμε με το κρασί.Αφήνουμε να εξατμιστεί το αλκοόλ για 1-2 λεπτά, χωρίς να ανακατέψουμε, και ρίχνουμε τις ντομάτες, το μπαχάρι και νερό τόσο ώστε ίσα να καλύψει τα κομμάτια του κόκορα. Αλατοπιπερώνουμε και αφήνουμε το υγρό να πάρει βράση.Χαμηλώνουμε τη φωτιά καλά, σκεπάζουμε την κατσαρόλα και σιγοβράζουμε τον κόκορα για 1-1 1⁄2 ώρα ή μέχρι να μαλακώσει καλά και το φαγητό να μείνει με μια δεμένη και σχετικά μπόλικη σάλτσα.Παράλληλα, σε άλλη, βαθιά κατσαρόλα με άφθονο αλατισμένο νερό βράζουμε τα μακαρόνια σύμφωνα με τις οδηγίες της συσκευασίας τους. Τα στραγγίζουμε και τα ρίχνουμε ξανά στην (άδεια πλέον) κατσαρόλα τους. Σε ένα μπρίκι ζεσταίνουμε το υπόλοιπο ελαιόλαδο μέχρι να κάψει και να αρχίσει να αχνίζει. Το αδειάζουμε αμέσως στα μακαρόνια για να ζεματιστούν και ανακατεύουμε καλά.Μοιράζουμε σε πιάτα τον κόκορα και συμπληρώνουμε με τα μακαρόνια. Περιχύνουμε με τη σάλτσα και πασπαλίζουμε με την ξερή μυζήθρα.
Ζυμαρικά,Κόκορας